Document ID: /roh_data/filtered/fineweb-2-filterrobots_roh.jsonl.gz/27497

L'attatga sin in convoi d'agid da l'ONU en Siria cun 21 morts è tenor la regenza americana vegnida commessa da dus aviuns da cumbat russ. Quels sa chattavian en l'aria cura ch'il convi saja vegnì attatgà, han declerà funcziunaris da la regenza americana envers l'agentura da novitads Reuters.
Il ministeri da l'exteriur russ ha repetì che la Russia n'haja da far nagut cun l'attatga e declerà ch'i n'haja para gnanc dà in'attatga ord l'aria. Las Naziuns Unidas han per il mument franà tut lur furniziuns d'agid en Siria.
Ferma critica da Ban Ki Moon
Il secretari general da l'ONU ha crititgà vehementamain plirs stadis commembers per lur agir en la guerra civila sanguinusa en la Siria cun passa 300'000 morts.
Fauturs pussants che pavlian vinavant la maschina da guerra hajan sang vid lur mauns, ha ditg Ban Ki Moon a l'entschatta da la radunanza plenara da l'ONU a New York. En la sala sajan preschent represchentants da regenzas che hajan fatg pussaivel, finanzià, sa participà u schizunt planisà e realisà sez ils delicts d'orrur cunter il pievel sirian.
L'attatga sin in convoi d'agid da l'ONU ha Ban numnà in act disgustus.
RR novitads 06:00 / 17:00